**PREDLOG**

Na podlagi 119. člena v zvezi s 115. členom in drugo alinejo četrtega odstavka 289. člena Zakona o urejanju prostora (Uradni list RS, št. 61/17, [199/21](http://www.uradni-list.si/1/objava.jsp?sop=2021-01-3971) – ZUreP-3 in [20/22](http://www.uradni-list.si/1/objava.jsp?sop=2022-01-0380) – odl. US) in v zvezi s tretjim odstavkom 338. člena ter tretjim odstavkom 298. člena Zakona o urejanju prostora (Uradni list RS, št. 199/21 in [18/23](http://www.uradni-list.si/1/objava.jsp?sop=2023-01-0348) – ZDU-1O) ter na podlagi 15. člena Statuta Občine Kidričevo (Uradno glasilo slovenskih občin, št. 62/2016, 16/2018) je Občinski svet Občine Kidričevo, na \_\_redni seji, dne \_\_.\_\_. 2023, sprejel

**ODLOK**

**o občinskem podrobnem prostorskem načrtu za EUP PL76 – širitev gramoznice Pleterje**

**ID: 2458**

1. Splošne določbe

(sprejem prostorskega akta)

S tem odlokom se ob upoštevanju Odloka o občinskem prostorskem načrtu Občine Kidričevo (Ur. gl. slov. občin, št. 38/13, 22/16 in 40/19) sprejme Občinski podrobni prostorski načrt za EUP PL76 – širitev gramoznice Pleterje (v nadaljnjem besedilu: OPPN), ki ga je izdelal ZUM urbanizem, planiranje, projektiranje d.o.o., pod št. naloge 21023.

(opis prostorske ureditve)

V območju OPPN je predvidena postopna odstranitev drevja in vrhnje plasti zemlje ter izkop gramoza v povprečni globini 7 m. Po končanem izkoriščanju se ponovno vzpostavi gozd.

(vsebina odloka)

(1) Odlok o OPPN določa: območje; funkcionalne, oblikovalske in krajinske rešitve prostorskih ureditev; zasnovo projektnih rešitev in pogojev glede priključevanja objektov na gospodarsko javno infrastrukturo in grajeno javno dobro, povezave s sosednjimi območji, rešitve in ukrepe za celostno ohranjanje kulturne dediščine, varovanje okolja, naravnih virov in ohranjanja narave, rešitve in ukrepe za obrambo ter varstvo pred naravnimi in drugimi nesrečami, etapnost izvedbe ter dopustna odstopanja.

(2) Sestavine iz prejšnjega odstavka so razložene in grafično prikazane v OPPN, ki obsega tekstualni in grafični del. Grafični del vsebuje:

1 Izsek iz grafičnega načrta kartografskega dela OPN M 1:5.000

2 Območje podrobnega načrta z obstoječim parcelnim stanjem M 1:1.000

3 Izkoriščanje in povezave s sosednjimi območji ter prikaz omrežja GJI M 1:5.000

4 Ureditvena situacija po fazi izkoriščanja s prerezom M 1:1.000

1. Območje OPPN

(območje OPPN)

(1) Območje OPPN leži znotraj ravninskega gozda Dravskega polja, med regionalno cesto R3-711 Rače-Hajdina na severu in glavno cesto G1-2 Bistrica-Ptuj na jugu. Najbližji naselji sta Starošince na zahodu in Kungota pri Ptuju na vzhodu.

(2) Velikost območja OPPN znaša 10 ha.

(3) OPPN je predviden na zemljiščih s parc. št. 401/20, 401/21, 401/22, 401/23, 401/24, 401/25, 401/26, 401/27, 401/28, 401/30, 401/55 in 401/57 vse k.o. Pleterje (427).

(4) Območje OPPN je določeno s tehničnimi elementi, ki omogočajo prikaz meje tega območja v naravi. Koordinate tehničnih elementov so razvidne iz grafičnega dela, karta 7 »Načrt parcelacije«.

1. FUNKCIONALNE, OBLIKOVALSKE IN KRAJINSKE REŠITVE PROSTORSKIH UREDITEV

(načrtovane dejavnosti in ureditve)

V območju OPPN je dovoljeno pridobivanje in obdelava mineralnih surovin (območje nadzemnega pridobivalnega prostora za gramoznico). Vsi morebitni objekti so na območju lahko izključno začasni in se po koncu izkoriščanja mineralne surovine odstranijo, prav tako dovozne poti in ostala infrastruktura. Gradnja industrijskih objektov, objektov okoljske infrastrukture za predelavo gradbenih odpadkov, silosov in skladišč nenevarnih snovi ter rezervoarjev za zemeljski plin ni dovoljena.



(pogoji in usmeritve za pripravljalna dela)

Krčenje gozdne in grmovne vegetacije se ne izvaja v času gnezditvenega časa ptic in obdobja poleganja  mladičev, t.j. med 1. marcem in 1. avgustom.

(pogoji in usmeritve za izkop)

(1) Po Uredbi o vodovarstvenem območju za vodno telo vodonosnikov Dravsko-Ptujskega polja (Ur. l. RS, št.: 59/07, 32/11, 24/13 in 79/15) se območje OPPN nahaja na vodovarstvenem območju III, kjer mora biti pri izkopih zaradi izkoriščanja mineralnih surovin dno izkopa vsaj 2 m nad najvišjo gladino podzemne vode glede na povprečje ravni gladin v zadnjih 10 letih. Izkop se izvede do enotne nadmorske višine 238 m.

(2) Pridobivanje gramoza se izvaja strojno (z buldožerjem, bagrom, nakladalnikom) v smeri proti jugu in zajema odvzem gramoza, nakladanje na kamione ter odvoz do separacij in drugih porabnikov v in izven gramoznice. Odkop gramoza se vrši od roba izkopa v delovnem naklonu 1:1.



(pogoji in usmeritve za sanacijo)

(1) Po končanem izkoriščanju se brežine poravnajo v naklonu 1:2. Brežine ne smejo biti izvedene v terasah. Dokončno se sanirajo z materialom, ki je nastal pri odkrivanju ter zasadijo z drevjem in grmičevjem. Začasno se brežine lahko zasejejo z žiti in deteljo za utrjevanje travne ruše.

(2) Ogozditev se izvede z ustreznimi avtohtonimi drevesnimi in grmovnimi vrstami. Dinamika del pri izkoriščanju mora biti izvedena tako, da je obdobje od odstranitve sestoja do sanacije v gozd čim krajše, vendar ne daljše od 3 let. Gozdno drevje se lahko odstrani največ 8 mesecev pred začetkom izkoriščanja, tla pa morajo biti pripravljena na sanacijo v roku 6 mesecev po prenehanju izkoriščanja. Po zaključku izkoriščanja je treba vsaj 80 % območja rekultivirati s potencialno naravno gozdno združbo, ostale površine se prepustijo naravni sukcesiji.

1. Zasnova projektnih rešitev in pogojev glede priključevanja objektov na gospodarsko javno infrastrukturo in grajeno javno dobro

(prometna infrastruktura)

(1) V območju OPPN se uredijo začasne poti za transport gramoza iz območja pridobivanja do separacij in betonarne ter do roba gramoznice.

(2) Odvoz gramoza iz gramoznice bo potekal po občinski cesti JP 665531 G2 Gramoznica-Pleterje proti glavni cesti G1 Šikole-Hajdina. Za dostop na JP 665531 se uporabi obstoječ priključek, ki poteka po severnem robu območja OPPN. Priključek se denivelira na koto 238 m.

Fizični posegi v vozišče ceste niso dovoljeni. V primeru onesnaženja je cesto potrebno takoj očistiti.

(elektroenergetsko omrežje)

Električne naprave v območju OPPN niso načrtovane.

(oskrba z vodo)

V območju ni potreb po sanitarni ali tehnološki vodi. Pitna voda se bo dovažala.

(sanitarije)

Za sanitarne potrebe se v območju namestijo suha stranišča z rednim vzdrževanjem, ki se po končanem izkoriščanju odstranijo.

(odstranjevanje odpadkov)

Odpadna embalaža in drugi odpadki se zbirajo v posebnih posodah in se sproti odvažajo na ustrezna mesta v skladu z načinom ravnanja z odpadki v občini Kidričevo.

1. POVEZAVE S SOSEDNJIMI OBMOČJI

(povezane ureditve na sosednjih območjih)

(1) Načrtovana prostorska ureditev je širitev obstoječega pridobivalnega prostora na območjih:

* EUP PL58, PL59 in PL60, ki se ureja z Odlokom o občinskem podrobnem prostorskem načrtu za območja urejanja P15-P1/1 Gramoznica Pleterje – širitev (Ur. gl. slov. občin, št. 28/10),
* EUP PL04, ki se ureja z Odlokom o občinskem lokacijskem načrtu za del območja P15-P1 – Gramoznica Pleterje (Ur. gl. slov. občin, št. 21/06).

(2) Vse funkcionalno povezane naprave (separacija, betonarna, servisne površine ipd.) načrtovanega pridobivalnega prostora se nahajajo znotraj obstoječega pridobivalnega prostora.

1. Rešitve in ukrepi za celostno ohranjanje kulturne dediščine

(varstvo kulturne dediščine)

(1) Na območju OPPN ni registriranih enot kulturne dediščine.

(2) V primeru, da bi se arheološke ostaline odkrile ob posegih v prostor, bo potrebno izvesti arheološko raziskavo, v času gradnje pa zagotoviti arheološki nadzor nad vsemi zemeljskimi deli.

1. Rešitve in ukrepi za varovanje okolja in naravnih virov ter ohranjanje narave

(varstvo zraka)

S tehnološkimi postopki in delovnim procesom se v čim večji meri preprečuje širjenje prašnih delcev v okolico.



(varstvo podtalnice)

Za kontrolo kakovosti podzemne vode je potrebno izvajati monitoring v skladu s predpisi o obratovalnem monitoringu stanja podzemne vode. Monitoring se izvaja ves čas izkoriščanja predvidoma s tremi piezometri. En se namesti znotraj območja OPPN, dva pa izven.

(varstvo tal)

(1) Po izvršenem poseku gozda se vrhnja, najmanj 0,3 m debela plast zemlje in humusa, začasno deponira in pri rekultivaciji vrne na isto površino.

(2) Potrebno je zagotoviti gospodarno ravnanje s tlemi. Če bi v času izkopa prišlo do razlitja olja ali goriva iz delovnega stroja na nevodotesno utrjena tla, je kontaminirano zemljino potrebno takoj odstraniti s pomočjo ustreznih sredstev (npr. arbsorbentov), ustrezno embalirati (v sode) in predati pooblaščeni organizaciji za ravnanje s tovrstnimi odpadki.

(ohranjanje narave)

(1) Območje OPPN se nahaja znotraj ekološko pomembnega območja EPO – Dravsko polje (št. 42500).

(2) V primeru pojavljanja varovanih živalskih vrst se obvesti Zavod RS za varstvo narave – OE Maribor. V primeru, da se v pomladnih mesecih pojavni gnezdenje varovanih živalskih vrst – breguljk v stenah, ki nastajajo pri izkopavanju, se tam zagotavlja mir okoli gnezdišč. Na lokacijah gnezdišč se začasno ne izvaja del in se jih ohranja v obstoječem obsegu vsaj do 30. julija.

(varstvo pred hrupom)

(1) Na območju OPPN in ožje okolice velja IV. stopnja varstva pred hrupom.

(2) Vsi ukrepi zaščite proti hrupu morajo zagotoviti, da se ne presegajo mejne vrednosti kazalcev hrupa v okolju določene z veljavnimi predpisi.

(3) Pri izvajanju črpanja gramoza se uporabljajo brezhibni in predpisom ustrezni delovni stroji in naprave.

1. Rešitve in ukrepi za obrambo ter varstvo pred naravnimi in drugimi nesrečami

(raba prostora za obrambo in zaščito)

Na območju urejanja ni evidentiranih oziroma predvidenih objektov in naprav za potrebe zaščite in obrambe.



(varstvo pred naravnimi in drugimi nesrečami)

V primeru razlitja večjih količin goriv, olj in drugih škodljivih tekočin in materialov, je treba z ukrepi preprečiti izlitja nevarnih snovi v podtalnico in takoj obvestiti najbližji center za obveščanje, policijo ali gasilsko enoto.

1. Etapnost IZVEDBE PROSTORSKE UREDITVE IN DRUGI POGOJI

(etapnost)

Predvidena doba izkoriščanja znaša 10 let, obdobje od odstranitve sestoja do sanacije v gozd pa ne sme biti daljše od 3 let. Glede na navedeno mora izkoriščanje potekati v vsaj 4-ih etapah. Etapno izvedbo določa tehnični vodja gramoznice.

1. Dopustna odstopanja

(odstopanja glede načrtovanih ureditev)

(1) Odstopanja od načrtovanih ureditev, določenih s tem OPPN, so dopustna, če se v nadaljnjem podrobnejšem proučevanju okoljevarstvenih ali hidroloških ali geoloških ali vodnogospodarskih ali drugih razmer ugotovi, da so z oblikovalskega ali gradbenotehničnega ali okoljevarstvenega vidika možne boljše rešitve, ki pa ne smejo povečevati negativnega vpliva načrtovanega posega na sosednje objekte in parcele, ne smejo poslabšati videza obravnavanega območja, ne smejo poslabšati bivalnih in delovnih pogojev in ne smejo povečati negativnih vplivov na okolje.

(2) Pri vseh večjih odstopanjih morajo biti nove rešitve usklajene s pogoji, ki so jih nosilci urejanja prostora podali k OPPN. V primeru odstopanj od pogojev je treba ponovno pridobiti mnenje pristojnih nosilcev urejanja prostora. Odstopanja ne smejo biti v nasprotju z javnimi interesi.

1. PREHODNE IN Končne določbe

(prenehanje veljavnosti)

Z dnem uveljavitve tega odloka preneha v območju tega OPPN veljati Odlok o občinskem podrobnem prostorskem načrtu za območja urejanja P15-P1/1 Gramoznica Pleterje – širitev (Ur. gl. slov. občin, št. 28/10).

(vpogled v OPPN)

OPPN s prilogami se hrani in je dostopen javnosti v prostorih Občine Kidričevo.

(nadzor)

Nadzor nad izvajanjem tega odloka izvajajo pristojne inšpekcijske službe.

(uveljavitev)

Ta odlok začne veljati osmi dan po objavi v Uradnem glasilu slovenskih občin.

Anton LESKOVAR

župan Občine Kidričevo

Številka: 3500-11/2021-19

Datum: \_\_.\_\_.2021

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Obrazložitev**

**Pravni temelj**

Za sprejem usklajenega predloga Odloka o občinskem podrobnem prostorskem načrtu za EUP PL76 – širitev gramoznice Pleterje (v nadaljevanju OPPN), predstavljajo pravno podlago naslednji predpisi:


- Zakon o urejanju prostora (Uradni list RS, št. 61/17, [199/21](http://www.uradni-list.si/1/objava.jsp?sop=2021-01-3971) – ZUreP-3 in [20/22](http://www.uradni-list.si/1/objava.jsp?sop=2022-01-0380) – odl. US, v nadaljnjem besedilu: ZUreP-2), ki v četrtem odstavku 289. člena v navezavi s četrtim odstavkom 115. člena določa, da občina OPPN sprejme z odlokom po tem, ko pridobi pozitivna mnenja nosilcev urejanja prostora in ko ministrstvo ugotovi, da so vplivi izvedbe predloga OPPN na okolje sprejemljivi

- Statut Občine Kidričevo (Uradno glasilo slovenskih občin, št. 62/16 in 16/18), ki v 15. členu med drugim določa pristojnost Občinskega sveta Občine Kidričevo, da sprejema odloke Občine Kidričevo.

**Razlogi in cilji, zaradi katerih je akt potreben**

Predmet OPPN je širitev gramoznice Pleterje v Občini Kidričevo v območju EUP PL76. Načrtovana prostorska ureditev je širitev obstoječega pridobivalnega prostora na območju EUP: LN – območja mineralnih surovin: površine nadzemnega pridobivalnega prostora. Sprejeti odlok o OPPN bo predstavljal pravno podlago za pridobitev rudarskega dovoljenja za pridobivanje in izkoriščanje mineralnih surovin.

Z odlokom je v območju OPPN je dovoljeno pridobivanje in obdelava mineralnih surovin. Velikost območja OPPN znaša 10 ha. Vsi morebitni objekti so na območju lahko izključno začasni in se po koncu izkoriščanja mineralne surovine odstranijo, prav tako dovozne poti in ostala infrastruktura. Vse funkcionalno povezane naprave (separacija, betonarna, servisne površine ipd.) se nahajajo znotraj obstoječega pridobivalnega prostora. V območju OPPN je predvidena postopna odstranitev drevja in vrhnje plasti zemlje ter izkop gramoza v povprečni globini 7 m. Po končanem izkoriščanju se ponovno vzpostavi gozd.



**Postopek**

Postopek občinskega podrobnega prostorskega načrta občina izvaja skladno z zakonodajo, ki je veljala v začetku sprejetja Sklepa o začetku priprave Odloka o občinskem podrobnem prostorskem načrtu za EUP PL76 – širitev gramoznice Pleterje (Uradno glasilo slovenskih občin, št. 29/21), ker se postopki priprave prostorskih aktov, začeti na podlagi ZUreP-2, končajo po ZUreP-2.

OPPN je izdelal ZUM urbanizem, planiranje, projektiranje d.o.o., pod št. naloge 21023. Ministrstvo za okolje in prostor je določilo identifikacijsko številko prostorskega akta: 2458.

Na podlagi Odločbe, št. 35409-17/2022/9, ki jo je dne 12.6.2022 izdalo Ministrstvo za okolje in prostor, v postopku priprave OPPN ni bilo treba izvesti celovite presoje vplivov na okolje in okoljskega poročila.

Na podlagi 62 člena ZUreP-2 se kot obvezna strokovna podlaga za pripravo OPPN izdela elaborat ekonomike. Z elaboratom ekonomike se v vseh fazah priprave OPN in OPPN preverja ekonomičnost načrtovanih prostorskih ureditev. Elaborat ekonomike, št. 51/AK-2022-EE, ki ga je izdelal PRO-MOČ, svetovanje in druga storitve, d.o.o., je del gradiva za obravnavo na občinskem svetu.

Javna razgrnitev dopolnjenega osnutka OPPN je trajala od vključno 28.11.2022, do vključno 30.12.2022 v prostorih Občine Kidričevo. Gradivo OPPN je bilo v tem času dosegljivo tudi na spletni strani Občine Kidričevo, na naslovu [www.kidricevo.si](http://www.kidricevo.si). V tem času na javno razgrnjeno gradivo ni bilo podanih nobenih pripomb in predlogov javnosti, zato ni podlage, da Občina sprejme stališče k pripombam in predlogom javnosti.

Po pridobitvi pozitivnih mnenj nosilcev urejanja prostora, občina posreduje usklajen predlog odloka v obravnavo in sprejem občinskemu svetu. Sprejet odlok o OPPN se nato objavi v uradnem glasilu. Končni elaborat OPPN se posreduje ministrstvu, pristojnemu za prostor.

Pripravila:

Ksenija Sagadin, občinska urbanistka

Anton LESKOVAR,

župan Občine Kidričevo

Priloge:

* Usklajen predlog odloka
* Elaborat ekonomike